**Kultivovanosť 21. storočia by mala vychádzať z tradície**

Inšpirácia k príspevku s názvom azda trocha priveľa sľubujúcim, bola každodenná reflexia – reakcia na každodenné situácie pracovné, učiteľské, ekonomické, politické, každodenné rozhovory so sebou, ale i žiakmi, ľuďmi blízkymi i vzdialenejšími na informácie masmediálne. Prirodzene, tieto informačné vstupy vyvolávajú otázky v každom človeku, otázky, ktorých podstata by sa možno dala vyjadriť otázkami ako “kde sa podela morálka, kultúrnosť, ako sa zvlčili medziľudské vzťahy, koľko surovosti a hrubosti je medzi ľuďmi… Odkiaľ sa vynorili tie svorky indolentných bezočivcov?” Iste, mnohokrát veľmi podobné otázky si kladie každý z nás. Sme svedkami a účastníkmi (často bezmocnými) situácií, ktoré sú nepochopiteľné a rozporné v systéme hodnôt, noriem, tradičných modelov správania sa.

*“…Za usporiadanie našej spoločnosti vďačíme tradícii pravidiel, čomu však nedokonale rozumieme, však celý pokrok musí byť založený na tradícii. Musíme stavať na tradícii a v jej produktoch sa môžeme iba neumelo vŕtať. Etika neni vecou volby…, pravidlá ktoré sme sa naučili dodržiavať, sú výsledkom kultúrneho vývoja… Vývoj sa nám často nepáči, pretože nové možnosti prinášajú vždy novú disciplínu.”*

*“…To čo urobilo ľuďmi dobrými, neni ani príroda, ani rozum, ale tradícia…. Je to “disciplína” – systém pravidiel chovania, proti ktorej sa človek stále búri.” (F.A. Hayek: Právo, zákonodárstvo a sloboda III., Academia, Praha, 1991, s. 135, 140, 141.)*

Od detstva sme niekým a niečím vedení. Ku genetickým dispozíciám sa pridáva poznávanie prírody, ľudí, javov a dejov okolo nás. Prijímame, alebo odmietame ich pravidlá, postoje. Mnohé moje detské a dievčenské skúsenosti – detský folklórny súbor, školské olympiády, ale aj pedagogické a existenčné povinnosi i starosti mojich rodičov, mi umožnili spoznať, že len sústredeným úsilím a spoluprácou viacerých ľudí je možné dosiahnuť výsledok, ktorý o niečo predbieha iné. Potom sa k týmto mojim skúsenostiam pridávali ďalšie. Do toho čo som robila vždy vstupovali mnohí. Ľudia, ktorí dokázali zachytiť iskru a rozdúchali ju vo formujúci plameň. Im vďačím za veľa. Od útleho detstva som vnímala to, čím som žila a čo som žila. Obraz tohto života mi zostrovali moji rodičia, s ktorými mám vrúcny vzťah a sú mojou hodnotovou základňou, ktorí už ako starí rodičia majú pre deti a ich vnúčatá času koľko chceme… majú Boží pokoj v duši…majú času ľúbiť nás…

Moje štúdium na Filozofickej fakulte v odbore etnológie bolo krokom k spoznaniu, uvedomeniu si vlastnej kultúrnej identity aj cez spoločenské, kultúrne, historické reálie. Toto rozhodnutie sa mi stalo poslaním, súčasťou môjho každodenného života či už počas môjho pôsobenia v profesionálnych telesách: Lúčnici, SĽUK-u a dnes však najmä cez vzťah k deťom, mládeži. Ako aplikovaná etnologička – slobodná umelkyňa – pedagogička – hudobná dramaturgička sa snažím svojimi skúsenosťami inšpirovať najmä deti, mládež a podnecovať k tvorbe, vyvolať v nich pozitívny záujem o tradičnú ľudovú kultúru – každí máme svoju krajinu detstva, na ktorú máme byť právom hrdí!

Veď našou životnou úlohou by mala byť i vedomá príprava detí pre život tak, aby mohli byť užitočné a aj preto mali predpoklady tešiť sa zo života, čo sa objavuje od čias najdávnejších podnes. Nemožno vždy jednoznačne povedať, prečo je jedno dieťa poslušné, aj úspešné a zdá sa byť šťastné, iné má zriedka spokojnosť a úsmev na tvári, je mĺkve, ale na druhej strane nepokojné, “vystrája”, dokonca má zjavné poruchy v správaní. Mnoho vonkajších vplyvov aj prirodzených danností dieťaťa sa na tomto podieľa. Jedno je však isté. Prostredie, aké deťom vytvoríme a výchova majú pre ich budúcnosť veľký význam. A keďže je detstvo to vzácne obdobie v živote človeka, kedy ho možno najúspešnejšie formovať, stojí za to i dnes sa zmyslieť nad tým čo sa v tomto smere u nás zameškalo. Lebo ak proklamujeme rozhodnutie prispieť duchovnej obrode Slovenska, treba začať od detí, ich pozornosť obracať aj k hodnotám ducha, kde však dospelí musí byť príkladom a dobrým vzorom. Veď od detí sa odvíja i naša budúcnosť v každom smere.

Domnievam sa, že úlohou všetkých,, ktorí sú zodpovední za výchovu, by mala byť nielen starostlivosť o jestvovanie detí, prípadne o ich telesný a rozumový rozvoj, ale aj o ich plnohodnotný život, a tak v školskej výchove, ale najmä v rodine sa žiada opravdovejšia citová a mravná výchova. Taktiež snaha rozvíjať u detí fantáziu, krásocit a túžbu po sebauplatnení. Veď dakedy hravým spôsobom, cez dobrovoľnosť, tvorivú aktivitu a nadšený záujem možno prebudiť u detí aj cenné ľudské vlastnosti (obetavosť, zodpovednosť za spoločné snaženie, cit pre dobro a krásno, pre spravodlivosť atď.). Ale prebudiť v dieťati silu jeho ducha skrátka, aby nielen z príkazu, prípadne bázne robilo to či ono, je priamo majstrovstvom. Ja som si vybrala ľudové umenie, ktoré vychádza z tradičnej ľudovej kultúry, pretože je to druh ušľahtilého záujmu. Do jedného celku spája prejavy pohybovohravé, hudobno-poetické, slovesné aj výtvarné. Cítim z neho najkrajšie ľudské vlastnosti a generáciami overenú múdrosť. Aj v súčasnosti možno z neho čerpať poučenie, krásu a mravnú silu.

Môj “kŕdeľ” detí v detskom folklórnom súbore Čunovský kŕdeľ sa snažím viesť k zodpovednosti a k hodnote práce, však najdôležitejšie je si nájsť čas aj na citové pojivo s nimi. Keď si ako dospelí spomenieme na rozprávky, uspávanky, na pohladkanie pred usínaním - ostali v nás i v dospelosti predstavou dobra a krásy. Je to nádherný príklad toho, aby nenastala citová medzera, ktorá by mohla vytvoriť poruchy v osobnosti dieťaťa.

Medzi našim ľudom bolo vždy aj mnoho nadaných jednotlivcov, ktorí nám na základe poznatkov života a mravných názorových hodnôt zanechali pozoruhodnú slovesnú tvorbu, prekrásne piesne, tance, rozprávky, príbehy a obdivuhodné výtvarné šikovnosti. V umení náš ľud vyjadril radosť a krásu života, ale aj útrapy a bolesť v ťažkých životných situáciách. V ňom hľadal aj útechu, z neho čerpal silu nevzdať sa nájsť východiská do budúcna, povedať pravdu o živote. A práve z tejto pravdy, ale aj krásy a múdrosti ľudového umenia čerpali naši národní buditelia a profesionálni umelci, v tomto umení nachádzali a sa nachádzajú inšpirácie aj dnes, z ktorých čerpám i ja. Pre skrášlenie života, najmä pre jeho poľudštenie. V ľudovom umení možno nájsť cestu k úprimnejším ľudský vzťahom, učiť sa aj vzťahu k prírode a citu pre spravodlivosť. Áno, ľudové umenie je naše vzácne kultúrne dedičstvo, sú to hodnoty, ktoré vyvierajú z podstaty našich vlastných koreňov.

Výchovu ľudovým umením odporúčam pre deti vzhľadom na jej všestrannosť a preto, že ním sa im možno prihovoriť najzrozumiteľnejšie. Veď hry, pesničky, rozprávky sú súčasťou života detí. Vyjadrujú ich túžbu po pohybe, po rytme, spodobujú ich prirodzenú hravosť, odzrkadľujú vzťah detí k prírode, ich záujem o zvieratá, o prácu a zábavu dospelých, súvisia s náklonnosťou detí k žartom, fígľom, ale aj s ich túžbou po neznámom, po tajomnom, po objavoch. V ľudovom umení nachádzajú deti aj prirodzený obdiv hrdinstva a vzory spravodlivosti.

Som presvedčená, že ak sa deti dôkladnejšie zoznámia s ľudovým umením, napr. aj rozhovormi so staršími pamätníkmi týchto tradícií – prípadne sa od nich hry, tance, piesne, výtvarné šikovnosti budú učiť odpozorovaním, osvedčenou metódou “z nohy na nohu, z úst do úst, z ruky do ruky”, možno deťom dať zaujímavým a jednoduchým spôsobom dobré základy pre ich ďalší rozvoj vo všetkých druhoch umenia a nie len ľudového. Okrem iného spev, hra, tanec, vytvárajú radosť, umocňujú pohodu aj detského žitia. Treba im ju dožičiť v plnej miere.

Snažím sa viesť deti k hlbšiemu poznaniu až k zanieteniu o umenie predkov k vlastnej tvorbe. Záleží mi na tom, aby deti našli v takej tvorbe potešenie, radosť a najmä aby spoznávali, z akých koreňov pochádzajú a boli na to hrdé. Aby sa do istej miery naučili rozoznávať cenné od nehodnotného. Lebo aj v ľudových prejavoch sa vyskytnú veci neumelecké a najmä pre deti nevhodné, napr. tvorby pod vplyvom alkoholu, bitkárske motívy vyvierajúce z nespratnosti, znaky neúcty k druhým najmä k žene, neúcta k práci a vôbec k všeľudským hodnotám. Ani ľudové umenie nemožno nekriticky idealizovať. Práve preto by bolo užitočné k poznávaniu ľudového umenia viesť deti vhodným vysvetľovaním, využívať v ňom to pekné, dobré, pre ich vek vhodné. Pri tom sa opierať aj o názory a tvorivosť detí. A najmä by sme mali stále mať na zreteli, že z nich cheme mať nielen dobrých tanečníkov, spevákov, hráčov či výtvarníkov, ale i dobrých jedincov. Pravdu má J. A. Komenský, ak tvrdí: “Kto prospívá v umění či věde a neprospívá v mravech, vice neprospívá, než prospívá”.

Na záver by som chcela ešte vyjadriť poďakovanie všetkým, ktorí akýmkoľvek spôsobom zasievajú do tej najživnejšej pôdy – do detí – vzácne zrnká múdrosti, krásy a pravdy predkov tak, že ich pretvárajú na lepších a užitočnejších ľudí.

**Mária Straková**